14 Batho ba bangwe ba le dimilionemilione mo lefatsheng lotlhe ba ile ba dira se se tshwanang fa ba sena go amogela dikgang tse di molemo tsa Bogosi. Ba dule mo lefatsheng le le boikepo, ba apotse botho jwa bone jo bogologolo, ba tlogetse ditsala tsa bone tsa pele, e bile ba tlogetse dilo tse ba neng ba di dira tsa lefatshe. (Johane 15:19; Baefeso 4:22-24; Jakobe 4:4; 1 Johane 2:15-17) Ke ka ntlha yang fa ba dira dilo tseno tsotlhe? Ka gonne ba tsaya masego a Bogosi jwa Modimo a le botlhokwa go feta sepe fela se sele se tsamaiso ya jaanong e e boikepo ya dilo e ka se nayang. A o ikutlwa ka tsela e e tshwanang ka dikgang tse di molemo tsa Bogosi? A di go tlhotlheletsa go dira diphetogo dipe tse di tlhokegang mo botshelong jwa gago, mo dilong tse o di tsayang di le botlhokwa le mo mekgeleng ya gago gore e dumalane le se Jehofa a se batlang? Go dira jalo go tla go tlisetsa masego a magolo, jaanong le mo isagweng.